Polisieman, drie ander vas oor roofFoto: SAPD/Facebook Lt.kol. André Traut, woordvoerder van die Wes-Kaapse polisie, het gesê Gordonsbaai-polisiebeamptes het hulle na die perseel gehaas nadat die alarm geaktiveer is. Met hul aankoms by die drankwinkel het hulle gesien hoe ŉ man, geklee in ŉ polisieuniform, en drie ander verdagtes besig was om die winkel te beroof. “Al vier mans is op die toneel in hegtenis geneem. Daar is beslag gelê op die adjudant-offisier se diensvuurwapen, asook nog ŉ gesteelde vuurwapen,” het Traut gesê. “Aanklagte van sakeroof en die onwettige besit van ŉ vuurwapen is teen die verdagtes aanhangig gemaak.” Traut het gesê die vier sal binnekort in die Strand-landdroshof verskyn.